钦定古今图书集成/理学汇编/文学典/第138卷 > 《谢依所乞仍旧直宝文阁及赐诏书奖谕表》
## 钦定古今图书集成/理学汇编/文学典/第138卷 > 《谢依所乞仍旧直宝文阁及赐诏书奖谕表》

朱子

臣熹言：“臣昨具状辞免新除秘阁修撰恩命，近准尚
书省札子，奉圣旨依所乞仍旧直宝文阁，仍赐臣诏
书一道，特加奖谕者。白记上闻，幸曲全于愚守；玺封
下逮，庸特示于异恩。祗服以还，战兢无已。”〈中谢〉伏念
臣学虽违俗，意敢近名。徒以迂疏，蚤绝荣途之望；乃
遭神圣，晚深国士之知。中少效于驱驰，竟靡闻于报
称。及奉金华之召，宁忘丹扆之忠。顾惟“尘腐之浅闻，
莫副缉熙之隆指。逮复退闲之秩，仍升论撰之华。宠
虽荷于殊常，义终惭于非据。故上圣方临于宸极，而
微臣屡触于天威。自度孤危，岂胜靡灭。敢意出”纶之
渥，有嘉陈义之明。幸引分之少安，愧叨荣之愈甚。兹
盖伏遇皇帝陛下，重明必照，大度并容。谓臣粗业《诗》
书，谅亦有闻于古义；怜臣稍知廉耻，欲其无负于初
心。特屈宪章，过形褒劝。臣敢不服膺至教，迈迹前修。
不忮不求，何止终身之诵；是彝是训，庶几有极之归。
臣无任。